b'\n_START_ARTICLE_\nNellikerevolutionen\n_START_PARAGRAPH_\nNellikerevolutionen (portugisisk, Revolu\xc3\xa7\xc3\xa3o dos Cravos) var en stort set ublodig milit\xc3\xa6rledet revolution, som startede 25. april 1974 i Lissabon, Portugal. Revolutionen f\xc3\xb8rte til det autorit\xc3\xa6re diktaturs fald og indf\xc3\xb8relse af demokrati efter en to\xc3\xa5rig overgangsperiode kendt som PREC (Processo Revolucion\xc3\xa1rio Em Curso). Overgangsperioden var pr\xc3\xa6get af social uro og magtkamp mellem den politiske h\xc3\xb8jre- og venstrefl\xc3\xb8j. Selv om styrker loyale mod den siddende regering dr\xc3\xa6bte 4 mennesker, f\xc3\xb8r de overgav sig, var revolutionen us\xc3\xa6dvanlig, fordi de revolution\xc3\xa6re ikke brugte direkte vold for at opn\xc3\xa5 det, de \xc3\xb8nskede. Udstyret med r\xc3\xb8de nelliker (cravos p\xc3\xa5 portugisisk) overbeviste indbyggerne de regeringsloyale soldater om at overgive sig. Det bet\xc3\xb8d afslutningen p\xc3\xa5 Estado Novo, det l\xc3\xa6ngst varende autorit\xc3\xa6re regime i Vesteuropa (men ikke det sidste til at falde, Francisco Franco sad p\xc3\xa5 magten i Spanien til sin d\xc3\xb8d i 1975). Revolutionen bliver ofte omtalt som o dia vinte e cinco de Abril (den 25. april).'